Foto: Regional Express

VLADA je u petak na svečanoj sjednici u Kninu donijela odluku o darivanju austrougarske vile Idola u Puli, s pripadajućom gospodarskom zgradom i zemljištem (ukupno 5016 četvornih metara), porečko-pulskoj biskupiji.



Radi se o vili čija se vrijednost procjenjuje na 19.725.000 kuna, kojom trenutno upravlja Hrvatski zavod za mirovinsko osiguranje.



Kako se napominje u odluci, radi se o davanju prethodne suglasnosti na darivanje vile crkvi u Puli. Odlučeno je da će Hrvatski zavod za mirovinsko osiguranje bez naknade prenijeti vlasništvo na Ministarstvo državne imovine koje će potom austrougarsku vilu sa zemljištem i gospodarskom zgradom prenijeti u vlasništvo Porečko-pulske biskupije.



Konačnu darovnicu Katoličkoj crkvi potpisat će Plenković, a nije navedeno u kojem će se roku to dogoditi.



Vila Idola izgrađena je 1914. godine za potrebe princeze Eleonore von Habsburg i njenog supruga Alfonsa von Klossa. Austrijski par napušta Pulu 1918. godine kada Vilu Idolu preuzima poznati vlasnik rudnika boksita Antonio Crljenica.



Uspostavom jugoslavenske vlasti 1947 godine i Crljenica napušta vilu, koja sukladno "običajima" toga vremena, prelazi u državno vlasništvo i postaje Dom za starije i nemoćne osobe sve do 2011. godine. Vila Idola registrirana je u Registru kulturnih dobara RH, a od 1. siječnja 2012. godine vlasništvo nad zgradom stekao je HZMO. Nakon toga kreće devastacija povijesnog zdanja.

Odluka Vlade o darivanju vile Idola by Index.hr on Scribd